..............(sz.) napirend

**E L Ő T E R J E S Z T É S**

**a Képviselő-testület 2021. november 30-ai rendes ülésére**

**Tárgy:** Budapest II. kerület közterületein elhelyezett elektromos közlekedési eszköz (roller) szabályos elhelyezésének, kerületi mikromobilitási pontok létrehozásának felülvizsgálata

**Készítette:** …………………………………..

Kalocsai Tímea igazgató

 Városüzemeltetési Igazgatóság s.k.

**Egyeztetve:** …................................................

 dr.Varga Előd Bendegúz

 alpolgármester

**Látta:** ...........................................................

dr. Szalai Tibor

 jegyző

…………………………………….

 dr. Silye Tamás

 jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A II. kerület területén is egyre elterjedtebb az egyéni gépjárműhasználatot helyettesítő utazási megoldások, ezért gyorsan népszerűvé váltak és elterjedtek a különböző szolgáltatóktól bérelhető elektromos közlekedési eszközök, ezek közül a legelterjedtebb az elektromos roller (továbbiakban e-roller). Budapest utcáinak kedvelt, vagy kevésbé kedvelt tartozékai jó ideje a Lime, BIRD, Tier e-rollerei.

Kellő szabályozás hiányában számos problémát okoz, hogy ezeket az eszközöket a használat után bárhol le lehet tenni, így azok az utcákon bárhol heverhetnek, sokszor a gyalogosjárda közepén. Mindez rontja az utcaképet, elégedetlenséget vált ki a lakosságból, akadályozza a gyalogos, különösen a babakocsival, kerekesszékkel történő közlekedést, s nem utolsósorban balesetveszélyt jelent a látássérültek számára is.

A problémák jelentős része a közterület használattal függ össze, ezért kiemelten fontos jogszabályi keretek között szabályozni a közterület e célból történő használatának módját. A megoldást kerületi mikromobilitási pontok létrehozása jelentené, ahová a szolgáltatók, valamint a szolgáltatást igénybevevők rendezett körülmények között helyezhetik el az e-rollereket.

Az előbbiek érdekében tavasz óta folyamatos egyeztetést folytatunk a Lime és BIRD szolgáltatást nyújtó társaságokkal. Az egyeztetések során a jogszabályi lehetőségek figyelembe vétele mellett kijelölésre kerülnek a mikromobilitási pontok. A kijelölt pontok minden szolgáltató számára lehetőséget adnak, egyedi un. dedikált hely nem lesz.

A szabályozott használat érdekében a szolgáltatók számára egyértelmű feltételrendszert rögzítünk.

Fontos, hogy a közterület használatán túl, kidolgozásra kerüljenek a szabálytalanul elhelyezett elektromos eszközök szankcionálására vonatkozó szabályok annak érdekében, hogy az esetleges szankcionálás egyértelmű okok miatt történhessen.

Célunk, hogy minden a későbbiekben piacra lépő szolgáltató, transzparens és egységes feltételrendszer alapján tudjon szolgáltatni a kerületi, illetve a fővárosi tulajdonú területen is.

Elengedhetetlen az is, hogy a kerület tulajdonában lévő közterületeken kívül a Fővárosi Önkormányzat tulajdonában lévő közterületek esetében is szabályozásra kerüljön az e-rollerek elhelyezése és használata.

Kérem a T. Képviselő-testületet az alábbi határozati javaslat elfogadására.

**Határozati javaslat**

A Képviselő-testület úgy dönt, hogy a Budapest Főváros II. Kerületi Önkormányzat tulajdonában lévő közterületek használatának és rendjének helyi szabályozásáról szóló 8/2018.(III.23.) önkormányzati rendeletének felülvizsgálatát elindítja - az elektromos közlekedési eszközök közterületen történő tárolása tekintetében - egyúttal felkéri a Polgármestert, hogy a felülvizsgálatot követően a 2021. december havi rendes testületi ülésen a módosított rendeletet terjessze a Képviselő-testület elé.

Továbbá felkéri a Polgármestert, hogy az e-roller szolgáltatást nyújtó, de az Önkormányzattal még kapcsolatban nem lévő szolgáltatókkal (pld. TIER) haladéktalanul vegye fel a kapcsolatot az eszközök szabálytalan és balesetveszélyes elhelyezésének megszüntetése tárgyában, valamint kezdje meg az egyeztetéseket a Fővárosi Önkormányzattal az egységes szabályozás, és szankcionálás érdekében.

**Felelős:** Polgármester

**Határidő:** 2021. december 31.

*A határozat elfogadásához egyszerű többségű szavazati arány szükséges.*

Budapest, 2021. november 18.

**Őrsi Gergely**

  **polgármester**